Afleggings: Watter proses moet die werkgewer volg? - Jy en die RegJy en die Reg
Tuis › Artikels › Arbeidsreg › Afleggings: Watter proses moet die werkgewer volg?
Ons kry verskeie navrae vanaf lede aangaande die proses wat 'n werkgewer moet volg alvorens werknemers afgelê kan word. Dié proses wat gevolg moet word, is goed verduidelik in die saak van Macuvele v Kensington Ridge Primary School (JS20/2013)  ZALCJHB 74. In hierdie saak het die hof bevestig dat die werkgewer moet kan bewys dat die ontslag noodsaaklik was as gevolg van 'n ekonomiese/kommersiële rasionaal. Die rede vir ontslag moet dus verband hou met die werkgewer se finansiële posisie en kan nie wees omdat die werknemer byvoorbeeld wangedrag gepleeg het nie. Dit is ook die rede waarom 'n aflegging as 'n "no fault dismissal" bekend staan. Die werkgewer hoef ook nie noodwendig finansieel geruïneer te wees voordat hy mag aflê nie. 'n Aflegging mag geregverdig wees ten einde die werkgewer bloot meer winsgewend te maak.
In bogenoemde hofsaak het die hof ook bevestig dat 'n afleggingsproses moet aanvang neem deurdat die werkgewer 'n kennisgewing in terme van artikel 189 van die Wet op Arbeidsverhoudinge (No. 66 van 1995) uitreik. Die doel van hierdie kennisgewing is om alle belanghebbende partye te nooi om deel te neem aan 'n konsultasieproses waar gepoog moet word om alternatiewe te vind sodat die moontlike aflegging vermy kan word. Indien dit duidelik word dat 'n aflegging onvermydelik is, moet items soos die skeidingspakket, die moontlikheid van toekomstige herindiensname ensovoorts bespreek word.
Indien u 'n lid van Solidariteit is, is die werkgewer verplig om Solidariteit deel te maak van die konsultasieproses waar ons u kan verteenwoordig (tensy daar 'n kollektiewe ooreenkoms is wat Solidariteit uitsluit). Indien u werkgewer dus met so 'n proses begin, kontak ons so spoedig moontlik sodat ons insae tot die kan proses hê.